18. новембар 2021. године

На основу чл. 16 ст. 3 Закона о високом образовању („Сл. гласник РС“, бр. 88/2017, 73/2018, 27/2018 - др. закон, 67/2019, 6/2020 - др. закони, 11/2021 - аутентично тумачење, 67/2021 и 67/2021 - др. закон),

**КОНФЕРЕНЦИЈА АКАДЕМИЈА И ВИСОКИХ ШКОЛА СРБИЈЕ**

**о б ј а в љ у ј е**

**ЈАВНИ ПОЗИВ**

**ЗА ПРИЈАВЉИВАЊЕ КАНДИДАТА ЗА ЧЛАНA**

**УПРАВНОГ ОДБОРА НАЦИОНАЛНОГ ТЕЛА ЗА АКРЕДИТАЦИЈУ**

**И ОБЕЗБЕЂЕЊЕ КВАЛИТЕТА У ВИСОКОМ ОБРАЗОВАЊУ**

У складу са чл. 16 ст. 2 Закона, Народна скупштина Републике Србије бира девет чланова Управног одбора Националног тела за акредитацију и обезбеђење квалитета у високом образовању (УО НАТ), од којих **1 на предлог Конференције академија и високих школа Србије.** Предлог ће бити формулисан по основу пријава приспелих на овај **Јавни позив**, у складу са одлуком Скупштине КАССС-a, и упућен Влади Републике Србије на начин и у року утврђеном Законом (чл. 16 ст. 7).

Кандидат, према одредбама чл. 16 ст. 2 т. 2 и ст. 10 Закона, треба да је **професор струковних студија** и да није:

* изабран/а, постављен/а или именован/а на функцију у државном органу, органу аутономне покрајине или локалне самоуправе, у органу политичке странке или на дужност органа пословођења високошколске установе
* члан Националног савета за високо образовање или Комисије за акредитацију, или
* запослен/а у Националном телу за акредитацију и обезбеђење квалитета у високом образовању.

Рок за пријављивање кандидата је **15 дана** од дана објављивања јавног позива, и истиче **у петак, 3. децембра 2021. године**.

Листа пријављених кандидата биће стављена на увид јавности у року од 10 дана од истека рока за пријављивање кандидата.

Пријављивање се врши достављањем података на **обрасцу који је приложен овом Јавном позиву**. Пријава се доставља на адресу: Конференција академија и високих школа Србије, Београд, Булевар Михаила Пупина бр. 2, Палата „Србија“, источни улаз, V спрат, канцеларија 568, као и у електронском облику, на адресу: konferencija@kasss.rs.